Wat maak my geregtig om hieroor te skryf? Soos die dissipels het ek nie veel teologiese opleiding gehad nie, maar wanneer jy die werking van die Heilige Gees in jou lewe ervaar, en jy die HERE opreg vra dat Hy jou die insig sal gee wat Hy aan die dissipels gegee het, sal Hy dit doen. Hy vra net bereidwilligheid, nie geleerdheid nie. My agtergrond van oor die 30 jaar in rekenaar ontleding en programmering het ook verseker bygedra dat ek elke onderwerp kon ondersoek, en dan met ‘n oplossing vir die vraag kan opkom. Ek het wel ‘n diploma in bediening, maar dit het net meer vrae laat opduik as wat ek antwoorde gehad het. So moes ek toe maar soos die mense in Berea die skrifte ondersoek en dan geglo het nadat ek antwoorde gekry het. (Handelinge 17) Die mense het ook maar net vir Moses en die profete gehad om te ondersoek.
Ek wil graag ‘n voorbeeld gebruik wat vir u sal verduidelik waar ons as Christene inpas. Paulus skryf in Romeine die volgende: “Ek vra dan: Het hulle miskien gestruikel om te val? Nee, stellig nie! Maar deur hulle val het die saligheid tot die heidene gekom om hulle jaloers te maak. En as hulle val die rykdom van die wêreld is en hulle tekort die rykdom van die heidene, hoeveel te meer sal hulle volheid dit nie wees nie! Want aan julle heidene sê ek: Vir sover as ek ‘n apostel van die heidene is, verheerlik ek my bediening as ek tog maar net my eie volk jaloers kan maak en sommige uit hulle kan red! Want as hulle verwerping die versoening van die wêreld is, wat sal hulle aanneming anders wees as lewe uit die dode? En as die eerstelinge heilig is, dan die deeg ook; en as die wortel heilig is, dan die takke ook. En as sommige van die takke afgebreek is, en jy wat ‘n wilde olyfboom was, onder hulle ingeënt is en deel gekry het aan die wortel en die vettigheid van die olyfboom, moet dan nie teen die takke roem nie; en as jy roem dit is nie jy wat die wortel dra nie, maar die wortel vir jou. Jy sal dan sê: Die takke is afgebreek, sodat ek ingeënt kon word. Goed! Deur ongeloof is hulle afgebreek, maar jy staan deur die geloof. Moenie hoogmoedig wees nie, maar vrees.”